《早发临川经回龙寺少刻因观李供奉壁画须菩提》
宋代·刘弇

黎明出故垒，得此空王宫。结庐知何年，十里峦冈重。

居然谢埃𡏖，䆗窱开房栊。筛篱漏初日，云木凉高风。

直疑天边秋，六月到此中。壁端故时笔，磊落空生容。

诈言竺乾客，燕坐长年逢。我来偶拭目，滞念为一空。

野僧强留连，稻饭延高舂。王程迫星火，持语勿恼憹。

方惭简书畏，何计栖狂蓬。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。